Maatietopalvelu

Kyselyvastaus

**Asiakirjan tunnus:** KT1010

**Päivämäärä**: 10.3.2025

**Julkisuus:** Julkinen

**Azerbaidzhan / Kristittyjen ja kristityiksi kääntyneiden tilanne, tiivis katsaus**

**Azerbaijan / Situation of Christians and people who have converted to Christianity, brief overview**

Kysymykset

1. Mikä on kristittyjen ja kristinuskoon kääntyneiden tilanne Azerbaidzhanissa?  
2. Miten viranomaiset suhtautuvat kristittyihin ja kristinuskoon kääntyneisiin?  
3. Onko kristityille saatavilla yhtäläisesti viranomaissuojelua kuin muulle väestölle?

Questions

1. What is the situation of Christians and people who have converted to Christianity in Azerbaijan?  
2. How do the authorities deal with Christians and people who have converted to Christianity?  
3. Are Christians equally protected by the authorities as the rest of the population?

# Mikä on kristittyjen ja kristinuskoon kääntyneiden tilanne Azerbaidzhanissa?

Azerbaidzhanin väestöstä on tilastojen mukaan 96 % muslimeja ja muihin uskontoihin kuuluvia 4 %, sisältäen juutalaiset, kristityt, baha’it ja khrisnat.[[1]](#footnote-1) Open Doors -järjestön mukaan kristittyjä on noin 2,4 % väestöstä eli noin 260 000 ihmistä.[[2]](#footnote-2) Maassa on 26 rekisteröityä kristillistä yhteisöä ja näillä on 16 kirkkoa[[3]](#footnote-3) ja muuta uskonnonharjoituspaikkaa[[4]](#footnote-4). Kristinuskon suuntauksista Azerbaidzhanissa toimivat Armenian apostolinen kirkko, Georgian ja Venäjän ortodoksiset kirkot, katolinen kirkko ja protestanttisia kirkkoja[[5]](#footnote-5), kuten adventistinen kirkko, molokaanikirkko ja baptistikirkko[[6]](#footnote-6). Pääosa kristityistä on venäläistaustaisia ortodokseja tai armenialaisia.[[7]](#footnote-7) Kristityt asuvat enimmäkseen pääkaupunki Bakussa ja muilla kaupunkialueilla.[[8]](#footnote-8)

Kristittyihin kohdistuvia oikeudenloukkauksia seuraavan Open Doors -järjestön mukaan Azerbaidzhanin perinteisesti kristityt yhteisöt, kuten venäläis- tai armenialaistaustaiset ortodoksit, voivat harjoittaa uskoaan suhteellisen vapaasti, koska ne eivät harjoita lähetystyötä valtaväestön keskuudessa.[[9]](#footnote-9) Myös Yhdysvaltojen ulkoministeriön uskonnonvapausraportin mukaan paikallisyhteisöt yleensä sietävät tai jopa tukevat perinteisiksi katsomiaan kristillisiä yhteisöjä, kuten ortodokseja ja katolilaisia mutta lyhemmän historian Azerbaidzhanissa omaaviin protestanttisiin uskontoihin suhtaudutaan epäilyksellä.[[10]](#footnote-10)

Open Doors -järjestön mukaan valtaväestö azereiden oletetaan olevan muslimeita, minkä vuoksi islaminuskoisen azerin kääntymiseen kristinuskoon suhtaudutaan yhteisöissä kielteisesti. Tämän vuoksi kristinuskoon kääntyneet voivat joutua perheidensä, paikallisyhteisöjensä tai islamin uskonoppineiden painostuksen tai toisinaan väkivallan kohteiksi, jotta nämä luopuisivat kristinuskosta. Kristinuskoon kääntyneet pyrkivät yleensä piilottamaan kääntymisensä, jotta he välttäisivät mahdollisen painostuksen.[[11]](#footnote-11) Myös kristittyihin kohdistuvista oikeudenloukkauksista raportoivan Marttyyrien ääni -järjestön mukaan kristinuskoon kääntyneet voivat joutua oikeudenloukkausten kohteiksi perheittensä taholta, koska islamin jättämisen katsotaan aiheuttavan häpeää perheelle.[[12]](#footnote-12) Eri järjestöjen ihmisoikeus- tai uskonnonvapausraporteissa ei mainita viime vuosilta esimerkkejä yhteisöjen taholta tehtyihin kristittyihin tai kristinuskoon kääntyneisiin kohdistuneista oikeudenloukkauksista.[[13]](#footnote-13) Open Doors -järjestön mukaan kristittyjen tilanteen kansainvälistä seurantaa rajoitetaan Azerbaidhzanissa ja viranomaiset voivat puuttua maata koskevaan kielteiseen raportointiin.[[14]](#footnote-14)

# Miten viranomaiset suhtautuvat kristittyihin ja kristinuskoon kääntyneisiin?

Azerbaidzhan on sekulaari valtio ja sen perustuslain mukaan valtio ja uskonto ovat erillisiä.[[15]](#footnote-15) Perustuslain mukaan kaikki kansalaiset ovat tasa-arvoisia uskonnosta tai etnisyydestä riippumatta.[[16]](#footnote-16) Perustuslaki takaa uskonnonvapauden ja oikeuden harjoittaa ja ilmaista uskoaan, jos nämä eivät haittaa ”yleistä järjestystä tai moraalia”.[[17]](#footnote-17) Käytännössä valtio puuttuu uskonnollisten yhteisöjen toimintaan pyrkimällä saamaan uskonnolliset yhteisöt sekulaarin eliitin tukijoiksi ja estämään ”ekstremismiksi” tulkitsemansa uskonnonharjoituksen.[[18]](#footnote-18)

Azerbaidzhanin uskonnonvapauslain mukaan uskonnollisten yhteisöjen tulee rekisteröityä ja valtio ei saa puuttua rekisteröityjen uskonnollisten yhteisöjen toimintaan.[[19]](#footnote-19) Lain mukaan viranomaiset voivat kuitenkin puuttua laajasti toimintaan, joka katsotaan ekstremistiseksi tai väkivaltaa tai muuta rikollista toimintaa sisältäväksi tai levittäväksi.[[20]](#footnote-20) Euroopan neuvosto ja Euroopan turvallisuus- ja yhteistyöjärjestö (ETYJ) ovat huomauttaneet, että Azerbaidzhanin lainsäädännössä oleva ekstremismin käsite on epämääräinen ja voi antaa valtioille mahdollisuuden toteuttaa erittäin rajoittavia, suhteettomia ja syrjiviä toimenpiteitä muun muassa uskonnon- ja omantunnonvapauden rajoittamiseen väärin perustein.[[21]](#footnote-21)

Yhdysvaltojen ulkoministeriön mukaan jotkin protestanttiset seurakunnat ja kotikirkot eivät ole saaneet yrityksistä huolimatta rekisteröintiä, minkä vuoksi ne joutuvat toimimaan oikeudenloukkausten pelossa maan alla.[[22]](#footnote-22) Viranomaiset myös tarkastavat ja hyväksyvät kaiken uskonnollisen materiaalin ennen kuin niitä voidaan tuoda maahan tai jaella julkisesti, ja kaikenlaisen muun kuin hyväksymättömän materiaalin levittäminen on laitonta.[[23]](#footnote-23) Open Doors -järjestön mukaan muilla kristityillä kuin ortodokseilla on vaikeuksia saada viranomaisten hyväksyntää uskonnollisille materiaaleilleen.[[24]](#footnote-24)

Open Doors -järjestön mukaan ekstremismin kitkemisen perusteella valtiollisten toimijoiden kerrotaan soluttautuneen kaikkiin uskonnollisiin yhteisöihin. Pastoreita ja muita kirkkojen johtajia kutsutaan säännöllisesti ”keskusteluihin” poliisin kanssa ja yhteisöjä valvotaan myös muilla tavoilla, mikä on luonut pelon ilmapiiriä kristillisiin yhteisöihin. Järjestön mukaan kristityt eivät tämän vuoksi välttämättä uskalla kertoa mahdollisesti kokemistaan oikeudenloukkauksista ulkomaalaisille tahoille. Järjestön mukaan viranomaiset valvovat erityisesti muita seurakuntia kuin ortodokseja.[[25]](#footnote-25) Uskonnonvapautta käsittelevien raporttien mukaan viranomaiset puuttuvat eniten muslimien uskonnonharjoitukseen.[[26]](#footnote-26) Ihmisoikeusraporteissa ei tuoda ilmi kuinka laajoja kristittyihin tai kristinuskoon kääntyneisiin mahdollisesti kohdistuvat rajoitustoimet ovat.[[27]](#footnote-27)

Azerbaidzhanin otettua haltuunsa Vuoristo-Karabahin alueen syyskuussa 2023 suuri osa alueen kristitystä armenialaisväestöstä pakeni Armeniaan, mikä herätti pelkoja alueen kristillisten rakennusten tuhoamisesta, vaikka YK ei löytänyt merkkejä tällaisesta lokakuussa 2023.[[28]](#footnote-28) Uutislähteiden mukaan kristittyjen pyhiä paikkoja ja rakennuksia epäillään kuitenkin tuhotun tai suljetun Vuoristo-Karabahissa Azerbaidzhanin hallinnon valtaantulon jälkeen.[[29]](#footnote-29)

# Onko kristityille saatavilla yhtäläisesti viranomaissuojelua kuin muulle väestölle?

Alankomaiden ulkoministeriön maatietoraporttia varten keräämien tietojen mukaan jokainen kansalainen on velvollinen ilmoittamaan poliisille rikoksista ja rikkomuksista, ja ilmoituksen tekemättä jättäminen voi johtaa rikosoikeudelliseen vastuuseen. Rikosilmoituksen voi tehdä poliisiasemalla, puhelimitse tai internetpalvelussa. Raporttia varten haastatellun lähteen mukaan, jos ilmoittaja on esimerkiksi poliittisen opposition edustaja, ihmisoikeusaktivisti tai toimittaja tai, jos tapaukseen liittyy vastapuolen lahjontaa tai petos, on ”hyvin todennäköistä”, että poliisi ei käsittele rikosilmoitusta. Useiden raporttia varten haastatelluiden lähteiden mukaan oikeuslaitoksen itsenäisyys on kyseenalaista etenkin, jos tapaukseen liittyy jotain poliittista. Lainsäädäntö takaa oikeusavun sitä tarvitseville, mutta käytännössä tämä oikeus ei aina toteudu.[[30]](#footnote-30) Ihmisoikeusraporteissa ei tuoda ilmi yksittäisiä tapauksia, joissa nimenomaan kristittyjen henkilöiden oikeutta saada viranomaissuojelua olisi rajoitettu.[[31]](#footnote-31)

## Lähteet

CERI (Center for International Studies of Sciences Po) 3.10.2024. *Soviet rule, Islam and Azerbaijan. Interview with Altay Goyushow*. [https://www.sciencespo.fr/ceri/en/  
content/soviet-rule-islam-and-azerbaijan-interview-altay-goyushow.html](https://www.sciencespo.fr/ceri/en/content/soviet-rule-islam-and-azerbaijan-interview-altay-goyushow.html) (käyty 6.3.2025).

Christian Daily 19.7.2024. *Azerbaijan destroys Christian sites, heritage in Nagorno-Karabakh*. <https://www.christiandaily.com/news/azerbaijan-destroys-christian-sites-heritage-in-nagorno-karabakh> (käyty 6.3.2025).

Council of Europe & OSCE (Organization for Security and Cooperation in Europe) 13.3.2023. *Joint opinion on the law on political parties, CDL-AD(2023)007*. <https://www.venice.coe.int/webforms/documents/?pdf=CDL-AD(2023)007-e> (käyty 10.3.2025).

HRW (Human Rights Watch) 2025. *World Report 2025: Azerbaijan, Events of 2024*. <https://www.hrw.org/world-report/2025/country-chapters/azerbaijan> (käyty 6.3.2025).

Ministry of Foreign Affairs of the Netherlands 6/2024. *General Country of Origin Information Report on Azerbaijan*. Saatavilla: [https://www.ecoi.net/en/file/local/2113712/  
Country\_of\_Origin\_Information-Report\_Azerbaijan-June\_2024.pdf](https://www.ecoi.net/en/file/local/2113712/Country_of_Origin_Information-Report_Azerbaijan-June_2024.pdf) (käyty 6.3.2025).

Open Doors 1/2025. *Azerbaijan: Persecution Dynamics*. <https://www.opendoors.org/research-reports/country-dossiers/WWL-2025-Azerbaijan-Persecution-Dynamics> (käyty 6.3.2025).

RFE/RL (Radio Free Europe / Radio Liberty) 24.4.2024. *Church, Entire Village 'Erased' In Azerbaijan's Recaptured Nagorno-Karabakh*. <https://www.rferl.org/a/azerbaijan-armenia-nagorno-karabakh-heritage-destruction-karintak-dasalti/32918998.html> (käyty 6.3.2025).

UN (United Nations)

17.11.2023. *Common core document forming part of the reports of States parties*. <https://docs.un.org/en/HRI/CORE/AZE/2023> (käyty 6.3.2025).

2.10.2023. *UN team completes mission to Karabakh*. [https://azerbaijan.un.org/en/  
248051-un-team-completes-mission-karabakh](https://azerbaijan.un.org/en/248051-un-team-completes-mission-karabakh) (käyty 6.3.2025).

USCIRF (The United States Commission on International Religious Freedom)

2024. *Annual Report: Azerbaijan*. <https://www.uscirf.gov/sites/default/files/2024-05/Azerbaijan.pdf> (käyty 6.3.2025).

12/2023. *Country update: Azerbaijan*. <https://www.uscirf.gov/sites/default/files/2023-12/2023%20Azerbaijan%20Country%20Update.pdf> (käyty 6.3.2025).

USDOS (United States Department of State) 2024. *2023 Report on International Religious Freedom: Azerbaijan*. <https://www.state.gov/reports/2023-report-on-international-religious-freedom/azerbaijan/> (käyty 6.3.2025).

The Voice of the Martyrs [päiväämätön]. *Global Prayer Guide: Azerbaijan*. <https://www.persecution.com/globalprayerguide/azerbaijan/> (käyty 6.3.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. UN 17.11.2023, s. 2. [↑](#footnote-ref-1)
2. Open Doors 1/2025, s. 6. [↑](#footnote-ref-2)
3. UN 17.11.2023, s. 2. [↑](#footnote-ref-3)
4. USDOS 2024. [↑](#footnote-ref-4)
5. USCIRF 2024, s. 17. [↑](#footnote-ref-5)
6. USDOS 2024. [↑](#footnote-ref-6)
7. Open Doors 1/2025, s. 10. [↑](#footnote-ref-7)
8. USDOS 2024. [↑](#footnote-ref-8)
9. Open Doors 1/2025, s. 8, 10. [↑](#footnote-ref-9)
10. USDOS 2024. [↑](#footnote-ref-10)
11. Open Doors 1/2025, s. 8, 10. [↑](#footnote-ref-11)
12. The Voice of the Martyrs [päiväämätön]. [↑](#footnote-ref-12)
13. USCIRF 2024; USDOS 2024; Open Doors 1/2025; HRW 2025. [↑](#footnote-ref-13)
14. Open Doors 1/2025, s. 15. [↑](#footnote-ref-14)
15. USCIRF 2024, s. 17; CERI 3.10.2024; USDOS 2024. [↑](#footnote-ref-15)
16. UN 17.11.2023, s. 32 [↑](#footnote-ref-16)
17. USDOS 2024. [↑](#footnote-ref-17)
18. USCIRF 2024, s. 17; CERI 3.10.2024. [↑](#footnote-ref-18)
19. USDOS 2024. [↑](#footnote-ref-19)
20. UN 17.11.2023, s. 33. [↑](#footnote-ref-20)
21. Council of Europe & OSCE 13.3.2023, s. 12. [↑](#footnote-ref-21)
22. USDOS 2024. [↑](#footnote-ref-22)
23. USDOS 2024; Open Doors 1/2025, s. 7. [↑](#footnote-ref-23)
24. Open Doors 1/2025, s. 7. [↑](#footnote-ref-24)
25. Open Doors 1/2025, s. 10, 14. [↑](#footnote-ref-25)
26. USDOS 2024; USCIRF 2024, s. 17; CERI 3.10.2024. [↑](#footnote-ref-26)
27. USDOS 2024; USCIRF 2024; HRW 2025. [↑](#footnote-ref-27)
28. UN 2.10.2023; USCIRF 12/2023, s. 3. [↑](#footnote-ref-28)
29. Christian Daily 19.7.2024; RFE/RL 24.4.2024. [↑](#footnote-ref-29)
30. Ministry of Foreign Affairs of the Netherlands 6/2024, s. 65–66. [↑](#footnote-ref-30)
31. USDOS 2024; USCIRF 2024; HRW 2025; Open Doors 1/2025. [↑](#footnote-ref-31)